CELEX: 62014TN0093
Language: sk
Date: 2014-02-10 00:00:00
Title: Vec T-93/14: Žaloba podaná 10. februára 2014 – St’art a i./Komisia

5.5.2014   
            
            
               SK
            
            
               Úradný vestník Európskej únie
            
            
               C 135/51
            
         Žaloba podaná 10. februára 2014 – St’art a i./Komisia
   (Vec T-93/14)
   2014/C 135/65
   Jazyk konania: francúzština
   
      Účastníci konania
   
   
      Žalobkyne: St’art – Fonds d’investissement dans les entreprises culturelles (Mons, Belgicko), Stichting Cultuur – Ondernemen (Amsterdam, Holandsko) a Angel Capital Innovations Ltd (Londýn, Spojené kráľovstvo) (v zastúpení: L. Dehin a C. Brüls, advokáti)
   
      Žalovaná: Európska komisia
   
      Návrhy
   
   Žalobkyne navrhujú, aby Všeobecný súd:
   
               —
            
            
               vyhlásil žalobu za prípustnú a dôvodnú a následne zrušil napadnutý akt:
               
                           —
                        
                        
                           t. j. rozhodnutie s neznámym dátumom prijatia vypracované Európskou komisiou 29. novembra 2012 o vrátení sumy vo výške 140 500,01 eur spoločnosťou EDC v rámci trhu „Factor SI.2.609157-2/G/ENT/CIP/11/C/N03C011“, o prijatí oznámenia o dlhu za týmto účelom a požadovaní v prípade, ak je to potrebné, spoločnej a nerozdielnej zodpovednosti ostatných členov konzorcia.
                        
                     
         
      Dôvody a hlavné tvrdenia
   
   Na podporu svojej žaloby žalobkyne uvádzajú dva žalobné dôvody.
   
               1.
            
            
               Prvý žalobný dôvod je založený na porušení práva na dobrú správu vecí verejných a najmä povinnosti odôvodnenia, ako aj na porušení zásady zákonnosti v rozsahu, v akom je rozhodnutie Komisie o prikročení k vráteniu záloh vyplatených spoločnosti EDC v rámci projektu „C-I Factor“ a uvádzaní spoločnej a nerozdielnej zodpovednosti žalobkýň, členov konzorcia, v tejto súvislosti založené na nezákonnom rozhodnutí o ukončení zmluvy o poskytnutí dotácií.
            
         
               2.
            
            
               Druhý žalobný dôvod je založený na prekročení a zneužití právomocí, ako aj na porušení práva na dobrú správu vecí verejných, zásady kontradiktórnosti a všeobecnej zásady „patere legem quam ipse fecisti“, keďže Komisia neuviedla skutočnosti umožňujúce na jednej strane zistiť, či preskúmala pripomienky konzorcia, ktorého sú žalobkyne súčasťou, a na strane druhej poznať dôvody zamietnutia týchto pripomienok. Žalobkyne tiež vytýkajú Komisii, že im neumožnila výkon povinností vyplývajúcich zo zmluvy s cieľom napraviť prípadné zlyhania spoločnosti EDC.